Muna fil-Palazz ta' Bedud huwa l-aħħar strixxiklu mis-sensiela tal-Komiks tas-Sikkina. L-istorja tferragħ mir-rakkont tal-ewwel strixxiklu tal-Gawgaw. Lil Muna l-Għaniqa konna ħallejnieha f'idejn it-Tork tat-Taraġ wara li l-Ors tal-Gandlora faqqa' daqqa ta' ponn lill-Gawgaw u tefgħu mit-taraġ għal isfel fejn imbela' f'post jismu BUFIES. Muna fil-Palazz ta' Bedud fuq kitba ta' Bin Għisa u tpinġija tal-Ħaddied, huwa s-sitt strixxiklu u kien qiegħed jinbiegħ għall-ewwel darba f'Earth Garden F'Tal-Qali, is-Sibt u l-Ħadd li għadda. Għalkemm fih m'hemm xejn espliċitu jew oxxen, iddeċidejna li MUNA ma jinbiegħx fil-ħwienet imma mill-idejn jew f'okkażjonijiet bħal din ta' Earth Garden, li minn żmien għal ieħor tinqala' xi oħra bħalha u li dwarha ssibu t-tagħrif meħtieġ fuq is-sit-e tagħna jew fuq dan il-blogg. Is-sinjura Ċensura tista' tmiss lilna wkoll bit-tqasqis tagħha. Irridu naħarbuha kemm nistgħu. Din id-darba f'Tal-Qali, kellna l-pjaċir li l-mejda tagħna tkun tmiss ma' tal- Wicked Comics , dawk li jorganizzaw il- Comic Con . Wicked comics ħadu sehem għall-ewwel darba f'din l-attività tal-Earth Garden. Kif xi drabi semmejna ukoll f'dan il-blogg, Wicked Comics jaħdmu biex il-pubbliku Malti jibda' japprezza iżjed il-medju tal-komik u huwa pjaċir tagħna li naħdmu id f'id ma' nies li qed jirsistu għal dan il-għan. Wicked comics huwa grupp mimli entużjażmu u ideat u għandu l-potenzjal biex iwettaq il-miri tiegħu. Nawguralu iktar suċċess. Min-naħa tagħna nixtiequ nirringrazzjaw lil dawk kollha li ltaqgħu magħna f'Tal-Qali u tawna l-appoġġ tagħhom. Kien tassew tmiem il-ġimgħa memorabbli. Grazzi lil tal-Wicked Comics għall-kumpanija dħulija tagħhom u lill-artisti li ttrasformaw l-imwejjed f'attività tbaqbaq bit-talent. Għal darb'oħra! Ma ndumux ma nerġgħu nilaqgħu.